Tarybos reglamentas (EEB) Nr. 1519/76
1976 m. birželio 24 d.
dėl sėlenų, išsijų ir kitų liekanų, gautų išsijojus, sumalus arba kitaip apdorojus Alžyro kilmės grūdus, importo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 113 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi 1976 m. balandžio 26 d. buvo pasirašytas Europos ekonominės bendrijos ir Alžyro Demokratinės Liaudies Respublikos bendradarbiavimo susitarimas ir Laikinasis susitarimas [2] dėl išankstinio tam tikrų Bendradarbiavimo susitarimo nuostatų įgyvendinimo;
kadangi, remiantis Bendradarbiavimo susitarimo 21 straipsniu ir Laikinojo susitarimo 14 straipsniu, jei Alžyras apmokestina specialiuoju eksporto mokesčiu sėlenas, išsijas ir liekanas, gautas išsijojus, sumalus arba kitaip apdorojus grūdus, išskyrus kukurūzus ir ryžius, klasifikuojamas bendrojo muitų tarifo 23.02 A II subpozicijoje, importo mokesčio kintamo dydžio komponentas sumažinamas 60 % šio produkto mokesčių per paskutiniuosius tris mėnesius iki to mėnesio, kurį ta suma yra nustatyta, kintamo dydžio komponentų vidurkiu, o nuolatinio dydžio komponentas netaikomas;
kadangi šį specialųjį eksporto mokestį turi atspindėti šių produktų importo kaina Bendrijoje;
kadangi, siekiant užtikrinti, kad šie susitarimai būtų tinkamai taikomi, turėtų būti priimtos priemonės, kuriomis būtų reikalaujama, kad importuotojas, įveždamas sėlenas, išsijas ir kitas liekanas, pateiktų įrodymą, kad Alžyras surinko specialųjį eksporto mokestį;
kadangi remiantis, inter alia, Susitarimu pasikeičiant raštais dėl Europos ekonominės bendrijos ir Alžyro Demokratinės Liaudies Respublikos bendradarbiavimo susitarimo 21 straipsnio ir Laikinojo susitarimo 14 straipsnio ir dėl Alžyro kilmės sėlenų bei išsijų importo į Bendriją [3], reikia priimti išsamias šių susitarimų taikymo taisykles,
PRIĖMĖ ŠĮ REGLAMENTĄ:
1 straipsnis
Importo į Bendriją mokesčio kintamo dydžio komponentas už sėlenas, išsijas ir kitas liekanas, gautas išsijojus, sumalus arba kitaip apdorojus Alžyro kilmės grūdus, išskyrus kukurūzus ir ryžius, klasifikuojamas bendrojo muitų tarifo 23.02 A II subpozicijoje, apskaičiuojamas remiantis 1975 m. spalio 29 d. Tarybos reglamento (EEB) Nr. 2744/75 dėl produktų, pagamintų iš grūdų ir ryžių, importo ir eksporto tvarkos [4] 2 straipsniu, atėmus sumą, kuri sudaro 60 % šio produkto mokesčių per paskutiniuosius tris mėnesius iki to mėnesio, kurį ta suma yra nustatyta, kintamo dydžio komponentų vidurkio.
2 straipsnis
1 straipsnis taikomas visam importui, dėl kurio importuotojas gali pateikti įrodymą, kad Alžyras, remdamasis Bendradarbiavimo susitarimo 21 straipsniu ar Laikinojo susitarimo 14 straipsniu, surinko specialųjį eksporto mokestį;
3 straipsnis
Išsamios šio reglamento taikymo taisyklės, ypač dėl sumos, kuria turi būti sumažintas mokestis, nustatymo, priimamos Reglamento Nr. 359/67/EEB 26 straipsnyje nustatyta tvarka.
4 straipsnis
Importo į Bendriją mokesčio nuolatinio dydžio komponentas už sėlenas, išsijas ir kitas liekanas, gautas išsijojus,sumalus arba kitaip apdorojus Alžyro kilmės grūdus, išskyrus kukurūzus ir ryžius, klasifikuojamas bendrojo muitų tarifo 23.02 A II subpozicijoje, netaikomas.
5 straipsnis
Šis reglamentas įsigalioja Susitarimo pasikeičiant raštais dėl Europos ekonominės bendrijos ir Alžyro Demokratinės Liaudies Respublikos bendradarbiavimo susitarimo 21 straipsnio ir Laikinojo susitarimo 14 straipsnio ir dėl Alžyro kilmės sėlenų bei išsijų importo į Bendriją įsigaliojimo dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. birželio 24 d.